《奉和往虎窟山寺诗》
南北朝·王台卿

我王宗胜道，驾言从所之。辎轩转朱毂，骊马跃青丝。

清渠影高盖，游树拂行旗。宾徒纷杂沓，景物共依迟。

飞梁通涧道，架宇接山基。丛花临迥砌，分流绕曲墀。

谁言非胜境，云山独在兹。尘情良易著，道性故难缁。

承恩奉教义，方当弘受持。

作者简介：王台卿，中国南北朝时期梁国诗人，代表作《南浦别佳人》、《陌上桑》等。